Uredba Komisije (ES) št. 230/2004

z dne 10. februarja 2004

o spremembi Uredbe (ES) št. 1972/2003 o prehodnih ukrepih, ki jih je treba sprejeti v zvezi s trgovino s kmetijskimi proizvodi zaradi pristopa Češke, Estonije, Cipra, Latvije, Litve, Madžarske, Malte, Poljske, Slovenije in Slovaške

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Pogodbe o pristopu Češke, Estonije, Cipra, Latvije, Litve, Madžarske, Malte, Poljske, Slovenije in Slovaške ter zlasti člena 2(3) Pogodbe,

ob upoštevanju Akta o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške ter zlasti prvega odstavka člena 41 Akta,

ob upoštevanju naslednjega:

(1) Člen 4(4) Uredbe Komisije (ES) št. 1972/2003 [1] določa, da nove države članice brez odlašanja sestavijo popis zalog, ki so na voljo 1. maja 2004, za zagotovitev pravilne uporabe dajatve, ki se odmerja imetnikom presežnih zalog. Za lažje sestavljanje popisa, ki zajema znatno število kmetijskih proizvodov in proizvodov, ki ne sodijo v Prilogo I, ter za učinkovito obravnavanje morebitnih tveganj lahko nove države članice uporabijo sistem analize tveganja za določanje imetnikov presežnih zalog.

(2) Treba je preprečiti, da bi se za blago, ki je prejelo izvozno nadomestilo, izkoristile ugodnosti še katerega koli intervencijskega ukrepa ali pomoči, kakor so določeni v poglavjih II in III naslova I Uredbe Sveta (ES) št. 1255/1999 z dne 17. maja 1999 o skupni ureditvi trga za mleko in mlečne proizvode [2].

(3) Uredbo (ES) št. 1972/2003 je zato treba spremeniti.

(4) Ukrepi, predvideni s to uredbo, so v skladu z mnenji vseh zadevnih upravljalnih odborov –

SPREJELA NASLEDNJO UREDBO:

Člen 1

Uredba (ES) št. 1972/2003 se spremeni:

1. Člen 4 se spremeni:

(a) odstavek 4 se nadomesti z naslednjim:

"4. Zaradi zagotavljanja, da se dajatev iz odstavka 1 pravilno uporablja, nove države članice brez odlašanja sestavijo popis zalog, ki so na voljo 1. maja 2004. V ta namen lahko uporabijo sistem za določanje imetnikov presežnih zalog, ki temelji na analizi tveganja, ob ustreznem upoštevanju zlasti naslednjih meril:

- vrsta dejavnosti imetnika,

- zmogljivost skladišč,

- obseg dejavnosti.

Nove države članice najpozneje do 31. oktobra 2004 obvestijo Komisijo o količini proizvodov v presežnih zalogah, razen o količinah v javnih zalogah iz člena 5.";

(b) v drugi, tretji, šesti, deveti in deseti alinei odstavka 5 se "200940" nadomesti z "200941 in 200949";

2. Naslov člena 8 "dokaz o neplačilu nadomestil/proizvodnega nadomestila" se nadomesti z "dokaz o neplačilu nadomestil";

3. V členu 9 se drugi stavek nadomesti z naslednjim: "Noben proizvod, ki je prejel izvozno nadomestilo, ni upravičen niti do proizvodnega nadomestila, če se uporablja v proizvodnji proizvodov iz Priloge I k Uredbi Komisije (ES) št. 1722/93 ali Priloge I k Uredbi (ES) št. 1265/2001, niti do kakršnega koli drugega intervencijskega ukrepa ali pomoči iz poglavij II in III naslova I Uredbe (ES) št. 1255/1999."

Člen 2

Ta uredba začne veljati pod pogojem, da začne veljati Pogodba o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške, ter z dnem začetka njene veljavnosti.

Uporablja se do 30. aprila 2007.

Ta uredba je v celoti zavezujoča in se neposredno uporablja v vseh državah članicah.

V Bruslju, 10. februarja 2004

Za Komisijo

Franz Fischler

Član Komisije

[1] UL L 293, 11.11.2003, str. 3.

[2] UL L 160, 26.6.1999, str. 48. Uredba, kakor je bila nazadnje spremenjena z Uredbo (ES) št. 1787/2003 (UL L 270, 21.10.2003, str. 121).

--------------------------------------------------